বাংলা চলচ্চিত্রের এমন দুঃসময়ে পরিচালক ও প্রযোজক হিসেবে এগিয়ে আসেন সালাহউদ্দিন। বাঙালি পরিচালক হিসেবে তিনি নজর দেন শেকড়ের দিকে। এমন ছবি নির্মাণে আগ্রহী হন যেটি বাঙালির ঐতিহ্য ও সংস্কৃতিকে ধারণ করে। এরপর ১৯৬৫ সালে তিনি নির্মাণ করেন দেশের প্রথম লোককাহিনিভিত্তিক চলচ্চিত্র 'রূপবান'। এটির নির্মাতা সালাহউদ্দিন হলেও সিনেমাটি নির্মাণে পর্দার অন্তরালে ভূমিকা রেখেছিলেন সিনেমা সংশ্লিষ্ট দুই ভাই সফদর আলী ভুঁইয়া ও সিরাজুল ইসলাম ভুঁইয়া। তাদের দীর্ঘদিনের উৎসাহে এ সিনেমা নির্মাণে নেমেছিলেন সালাহউদ্দিন।